
PROOEMIUM. 


vum  iam  in  eo  essem,  ut  studiis  academicis  rite  absolutis 
summos  in  arte  medicapeterem  honores,  legibus  academicis 
satisfacturus  ad  edendam  dissertationem  me  accingerem, 
imbecillitatem  meam  bene  intelligens,  non  sine  timore  illud 
adgressus  sum  opus.  Certissime  enim  mihi  persuasum  est 
libellum  liunc  non  paucis  laborare  vitiis ,  multaque  imper¬ 
fecta  et  manca  continere.  Quapropter  Lectorem  benevo¬ 
lum  iterum  iterumque  rogo ,  velit,  si  quando  errore  ductus 
a  iusto  tramite  aberraverim,  mihi  parum  adhuc  in  literis 
versato  ignoscere ,  et  iuvenile  liocce  opusculum  severiori 
non  submittere  censurae. 

Synonyma.  Delirium  tremens,  delirium  potatorum ,  mania  potatorum, 
plirenesia  potatorum,  encephalitis  potatorum,  delirium  ebrietatis  pota¬ 
torum,  delirium  vigilans,  mania  a  potu. 

Ad  hunc  morbum ,  primum  a  Suttonio  descriptum ,  recentiori  de¬ 
mum  tempore  medici  animos  attenderunt,  inter  quos  inprimis  Albers, 
Lind,  Goeden,  Titzschk au  et  Barkhausen  in  illo  observando  ver¬ 
sati  sunt.  Intelligitur  autem  sub  hoc  nomine  illud  malum,  quo  quis  post 
longiorem  spirituosorum  abusum  corripitur,  quo  inprimis  cerebri  ac  ner¬ 
vorum  functiones  turbantur,  quo  insomnia,  deliria  et  hallucinationes  pecu¬ 
liaris  generis  provocantur,  quo  functiones  systematis  vasorum  modo  commu¬ 
tantur,  modo  non,  quod  modo  cum  febri  apparet,  modo  non  ita;  ante 
omnia  autem  ad  collapsum  inclinat,  neque  aliter  tollitur  nisi  somno  critico. 

Aetiologia .  Causa  praedisponens  nec  raro  simul  occasionalis  huius 
mali  is  ipse  est  spirituosorum  abusus,  prae  ceteris  vini  adusti,  oleo  suo 
empyreumatico  peculiari  adhuc  inquinati,  et  vini  Indici.  Yinuin  autem 
ipsum  longe  minorem  habere  vim  ad  procreandam  potatorum  insaniam,  iam 
inde  patet,  quod  in  terris  vitiferis  multo  rarius  hic  morbus  occurrit,  quam 
ubi  spiritus  frumenti  et  quodcunque  in  eius  locum  substituitur,  potulentum, 
in  usmn  venit.  Quid  quod  morbus,  semel  exortus,  nunquam  ad  vehemen- 
tiorem  gradum  evehitur,  nisi  vinum,  non  amplius  sufficiens,  cum  spiritu 
frumenti  vinoque  Indico  subito  commutatur.  Dispositio  hereditaria  statui 
non  potest,  sed  diatbesis  ad  hunc  morbum  semper  per  ipsum  spirituoso- 

B 


rum  abusum  acquiritur.  Una  cum  crescente  eorum  copia  crescit  etiam 
dispositio ,  ita  ut  fieri  non  possit,  quin  per  ipsa  spirituosa  sine  ulla  causa 
accedente  delirium  tremens  eliciatur.  Verum  tamen  semper  aliae  acce¬ 
dant  causae  necesse  est.  Non  solum  autem  animi  affectus,  ut  timor, 
terror,  iracundia,  invidia,  aliquid  valent,  sed  etiam  quilibet  morbus,  in- 
primis  laesiones  mechanicae:  contusiones,  luxationes,  fracturae;  et  quid¬ 
quid  aliquam  functionum  turbationem  adducit,  ut  febris  rheumatica, 
catarrhi  pulmonum,  anginae,  pneumoniae,  haemoptysis,  hepatitis  et  alia; 
etiam  tum,  quum  iam  diu  aegrotus  a  sumendis  spirituosis  abstinuerit, 
delirium  provocare  possunt.  Pari  modo  ad  causas  occasionales  nume¬ 
randa  est  subitanea  a  solito  potu  excitante  vel  coacta  vel  spontanea 
abstinentia.  Quantam  vim  aeris  conditio  in  hunc  morbum  exerceat 
gignendum,  non  satis  constat,  sed  tamen  aliquam  adesse  vim,  et  alio 
tempore  una  eadem  que  regione  plures  simul  homines  insania  potatorum 
affectos  esse,  quam  alio,  a  compluribus  medicis  observatum  est. 

Divisio  ?norbi .  Quoad  decursum,  causam  et  naturam,  delirium 
potatorum  vario  modo  dividitur,  ut  in  chronicum  et  acutum,  idiopathi¬ 
cum  et  symptomaticum,  sthenicum  et  asthenicum,  id  quod  in  distinguendo 
curandoquc  morbo  maioris  vel  minoris  momenti  est.  Idiopathica  et  sym¬ 
ptomatica  forma  propterea  separandae  sunt,  quod,  cum  illa  sine  ullo  alio 
morbo  appareat,  et  vix  unquam  prodromis  careat,  haec  tamen  vel  alio 
morbo  iamiam  exorto,  vel  una  cum  morbo  alio  subito  prorumpit,  unde  fit, 
ut  vario  modo  immutetur,  itaque  facile  praetermittatur. 

Decursus  et  exitus .  Hic  praeprimis  de  acuta  potatorum  insania 
sermo  erit,  de  chronica  postea  nonnulla  addentur.  Atque  illius  quidem 
duplex  forma  est  aut  cum  charactere  sthcnico  aut  cum  asthenico,  quas 
duas  formas  distinguere  haud  raro  medici  non  curant,  quamquam  fere 
quemque  morbum  duplicem  illum  characterem  assumere  posse,  et  hinc  flagi¬ 
tare  variam  curationem  iam  dudum  satis  notum  est.  Inde  variae  medico- 


rum  sententiae  de  varia  morbi  natura  eiusque  cura,  ita  ut,  dum  alii  inflam¬ 
mationem  cerebri  esse  putant,  alii  inflammatoriam  naturam  negantes,  in 
torpore  potius  organorum  indolem  morbi  quaerant.  Observationes  recentiori 
tempore  institutae  nos  docuerunt,  neutrius  partis  sententiam  refutandam  esse, 
cum  alias  insania  potatorum  magis  inflammationis  signa  edat,  alias  sine 
ulla  irritatione  inflammatoria,  sine  ulla  sanguinis  perturbatione,  magis  cum 
signis  nervosis  appareat.  Characterem  vero  sthenicum  tunc  solet  osten¬ 
dere  morbus ,  cum  homines  robustae  constitutionis ,  iuvenes  et  provectioris 
aetatis  ii,  qui  spirituosis  per  breve  modo  tempus  dediti  erant,  ea  occu¬ 
pantur.  Eadem  de  causa  primi  impetus  morbi  plerumque  ad  inflammatio¬ 
nem  inclinant.  Quin  ipsa  spirituosorum  qualitas  in  lianc  vel  alteram  pro¬ 
vocandam  formam  vim  habere  videtur.  Etenim  Barkhausen  observavit, 
vinum  et  acriorem  cerevisiam,  si  forte  insaniam  potatorum,  eamque  gradu  mi¬ 
nori,  provocaverint,  morbum  vere  nunquam  aliter  quam  cum  charactere  sthe- 
nici  apparuisse ;  id  quod  etiam  de  spiritu  frumenti,  et  de  vino  Indico  valere 
contendit.  Insania  potatorum  cum  charactere  asthenico  praeter  homines 
provectioris  aetatis  inprimis  ii  afficiuntur,  qui,  spirituosis  iam  diu  dediti, 
digestionem  et  reproductionem  fere  prorsus  deleverunt,  vel  iam  saepius 
insaniam  potatorum  experti  sunt.  Idem  character  tribuitur  morbo  oborto 
per  affectus  animum  deprimentes,  per  varias  valetudinis  subversiones,  ut 
haemorrhagias,  diarrhoeas,  cachexias;  imprimis  etiam  per  potationem 
vini  adusti  oleo  suo  empyreumatico  adhuc  inquinati. 

A.  Stadium  prodromorum . 

a)  In  sthenica  forma.  Quamquam  hoc  stadium  propter  levia  cito- 
que  praetereuntia  symptomata  saepissime  deesse  videtur,  tamen  semper 
statui  debet.  Observatur  imprimis  nimia  aegrotaturi  actuositas  interdum 
cum  hilaritate ,  saepius  cum  morositate  coniuncta,  alias  aegroti  ineffabili 
angore  ac  palpitatione  cordis,  ut  carditide  laborantes,  corripiuntur;  vel 

oritur  epilepsiae  insultus,  vel  vertigo  fere  apoplectica,  vel  haemorrhagiae, 
ut:  haemoptysis,  haematuria,  epistaxis.  Interdum  appropinquantem  mor¬ 
bum  indicat  susurrus  aurium,  dolor  capitis,  orgasmus,  angor  quidem,  cum 
ructandi  conatibus.  Lingua  plerumque  obducta ;  pulsus  acceleratus,  ple¬ 
nus,  subdurus,  rarius  intermittens  et  irregularis.  Cutis  modo  ad  sudan¬ 
dum  propensa,  modo  non,  facies  rubet,  caput  calet.  Interdum  accedit 
artuum  tremor  incipiens.  Somni  ab  initio  satis  faciles  et  tantum  per  somnia 
turbati  sub  finem  huius  stadii  fere  prorsus  desiderantur.  Hoc  stadium 
vel  nonnullos  dies  vel  per  complures  hebdomades  durat.  Quamquam 
interdum  morbus  hoc  stadio  fugatur  plerumque  tamen  transit  in  stadium 
invasionis. 

b)  In  stadio  prodromorum  insaniae  potatorum  asthenicae  ex  parte 
eadem  observantur,  sed  tamen  multum  discriminis  inter  utrumque  genus 
interest.  Aegroti  enim  magis  sunt  anxii,  et  fere  hypochondriaci.  Huc 
accedit,  quod  fere  semper  digestionis  anomaliae  simul  apparent:  emesis, 
anorexia,  diarrhoea,  flatulentia,  pyrosis,  cardialgia.  Facies  non  rubet, 
neque  etiam  aegroti  calorem  capitis  accusant;  cutis  est  sudore  copioso,  sed 
magis  frigido,  obtecta,  pulsus  parvus,  magis  minusve  frequens.  Nec 
raro  iamiarn  tremor  artium  observatur.  Morbus  cum  charactere  asthenico 
hoc  in  stadio  nunquam  finitur. 

B.  Stadium  invasionis . 

a)  Forma  sthenica .  Incipit  agrypnia,  ad  quam  hallucinationes  et 
phantasiae  peculiaris  generis  accedunt.  Proprium  est  sthenicae  morbi 
formae,  quod  saepe  unus  praevalet  animi  affectus,  tristitia,  vel  timor,  vel 
hilaritas,  aut  quod  animus  unam  potissimum  rem  persequitur.  Hallucina¬ 
tiones  inprimis  ad  visus  auditusque  sensus  pertinent,  unde  fit,  ut  aegroti 
varii  generis  aniinalcula,  variasque  figuras  conspicere,  vel  Campanarum 
sonos,  hominum  voces,  decidentem  pluviam  audire  opinentur.  Ab  initio 

aegroti  monitis  aliorum  satis  bene  parent.  Pulsus  est  frequens,  plenus, 
plerumque  mollis,  lingua  magis  magisque  obducitur,  facies  rubescit ;  sudor, 
si  quis  effunditur,  calidus  solet  esse.  Tremor  artuum  vix  adhuc  animad¬ 
vertitur.  Raro  hoc  stadio  morbus  desinit. 

b)  Forma  asthenica.  Deliria,  unacum  agrypnia  apparentia,  magis 
sunt  anxiae  naturae,  interdum  etiam,  sed  rarissime  hilaria,  imagines  non,  ut 
in  priori  forma  ad  unam  rem  maxime  spectantes,  sed  promiscue  huc  illucve 
circumvagantes.  Yultus  ostendunt  anxietatem  pariter  atque  hilaritatem, 
quam  aegrotus  simulare  studet.  Minus  repugnat  monitis  atque  iussibus. 
Sudor  artuumque  tremor,  nisi  iam  antecedente  stadio  aderant,  nunc  certe 
reperiuntur.  Congestiones  sanguinis  versus  caput  fere  nullae,  pulsus 
frequentissimus,  et  magis  magisque  decrescens  vix  sentitur. 


C.  Stadium  ac  m  es. 

a)  Forma  sthenica.  Deliria  et  phantasiae  fiunt  ferociora,  ita  ut 
aegroti  vix  retineri  queant.  Inquietudo  et  angor  aegrotorum,  dum  ab 
hostibus,  latronibus  aliisque  hominibus  sibi  infestis  sese  vexari  putant, 
vehementissime  augentur.  Pulsus,  ut  antea,  plenus  et  acceleratus,  interdum 
etiam  tremulus.  Apparet  artuum  tremor,  vel  si  prius  iam  aderat,  magis 
fit  conspicuus.  Rubor  faciei  idem  est,  qui  antea,  sed  sudor  largius  effun¬ 
ditur.  Utrumque  stadium  (acmes  et  invasionis)  in  universum  tres  vel 
quatuor  dies  durare  statuendum  est. 

b)  Forma  asthenica.  Etiam  hic  omnia  symptomata  crescunt: 
deliria  magis  sunt  vaga  et  vchementiora,  cogitationes  magis  magisque 
aberrantes,  inquietudo  maxime  adaucta.  Sed  insania  potatorum  asthenica 
hoc  habet  proprium,  quod  nunc  artuum  tremor  eo  usque  augetur,  ut  aeger 
neque  tenere  aliquid  manibus ,  neque  aliter  atque  ut  ebrius  incedere  possit. 
Nonnunquam  vires  desunt  linguam  promendi ;  quin  etiam  subsultus  tendi- 

num  sensim  apparent.  Pulsus  vix  potest  numerari ,  collapsus  faciei  magis 
magisque  conspicitur. 


D.  Exitus . 

a)  Exitus  stlieuicae  formae  non  semper  idem  est.  Aut  enim  aegrotus 
sanitatem  recipit,  id  quod  quovis  in  stadio  fieri  potest,  aut  mors  sequitur, 
aut  transit  in  insaniam  potatorum  cum  charactere  asthenico.  Plerumque 
sub  finem  tertii  stadii  morbus  in  valetudinem  transit,  ubi  semper  facilis  et 
diuturnus  somnus  praegrediatur  necesse  est,  cui,  nisi  per  narcotica  addu¬ 
citur,  plerumque  omnium  symptomatum  remissio  antecedere  solet.  Quando 
aegroti  post  somnum  primum  aliquantulum  delirare  pergunt,  per  alterum  vel 
tertium  somnum  prorsus  ad  sanitatem  reducuntur,  et  raro  tantum  delirii 
meminerunt.  Taedium  et  lassitudo,  quae  sequuntur,  optime  cum  illo  statn 
compares,  qui  post  potationem  immodicam  locum  habet.  Pulsus,  quam¬ 
quam  multo  minus  frequens,  tamen  per  aliquod  tempus  plenus  sentitur, 

cutis  secretio  minor  est;  lingua  vero  plerumque  obducta,  sitis  magna, 

ciborum  appetitus  nullus;  quae  tamen  omnia  mox  evanescunt.  Mors 
sequitur  in  stadio  acmes  per  apoplexiam  et  sanguineam  et  serosam,  quod 
quidem  duplici  modo  fieri  potest.  Etenim  vel  vigil  aegrotus  subito  apoplexia 

corripitur,  vel  inter  somnum  magnis  opii  dosibus  adductum.  Illud  si  fit, 
nihil  aliud  initio  videtur  esse,  quam  tetanus  vel  eclampsia.  Denique 
insania  potatorum  stbenica  ita  finitur,  ut  in  asthenicam  mutetur,  id  quod 
saepissime  et  quidem  omnibus  in  stadiis  observatur.  Causa  huius  mutatio¬ 
nis  aliis  in  casibus  alia  est;  quum  modo  per  momenta  eodem  tempore  vires 
consumentia  efficiatur,  ut  per  diarrhoeam,  hacmorrhagias  etc.,  modo  pendeat 
a  curatione  nimis  antiphlogistice  instituta,  ut  fit,  quando  complicatio  cum 
inflammationibus  (pneumonia)  hanc  medendi  methodum  flagitare  videtur. 

b)  Asthenica  forma  duplici  modo  terminatur,  aut  per  sanitatem  red¬ 
euntem,  aut  per  mortem.  Sanitas  tarde  tantum,  neque  unquam  sine 


artis  auxilio  reducitur.  Etiam  hic  opus  est  somno ,  cui  praegredi  solet 
stadium  decrementi,  quo  tremor  artuum,  vehementia  deliria,  pulsus  fre¬ 
quentia  et  debilitas,  sudor  copiosus  sensim  minuuntur.  Post  somnum 
plerumque  longum ,  praeter  magnam  debilitatem  aegrotus  bene  sese  habet, 
sed  tamen  diutius  in  cura  remaneat  necesse,  quod  digestionis  anomaliae  et 
virium  defectus  satis  tarde  evanescunt.  Apoplexia  serosa  et  sanguinea  vix 
timenda  est  hocce  in  morbi  genere ;  potius  causa  mortis  e  perfecta  virium 
consumtione,  et  ab  apoplexia  nervosa  pendet.  Morte  instante  saepius  fit, 
ut  aegroti  maxima  inquietudine  vexentur,  ut  ipsi  nihil  circa  se  conspiciant, 
nisi  homines  mortuos.  Mortem  vero  ipsam  approprinquantem  indicat  cutis 
sudore  frigido  obtecta,  et  facies  et  extremitates  frigore  correptae.  Yox 
redditur  obscura,  respiratio  stertens,  accedit  singultus,  faeces  et  urina 
involuntarie  evacuantur.  Interdum  diu  aegrotus  vexatur,  antequam  morte 
liberetur,  alias  exitus  est  celer  et  facilis. 

Quod  ad  chronicum  potatorum  delirium  pertinet,  etiam  hocce 
modo  ad  stheniam,  modo  ad  astheniam  inclinare  commemorandum  est. 
Non  sine  iure  comparari  potest  cum  febre  intermittente.  Cum  enim  post 
somnum  facilem  aegroti  sanitatem  recepisse  videntur,  subito  denuo  delirare 
incipiunt,  donec  post  novum  somnum  iterum  melius  se  habent.  Si  non 
satis  diuturnus  somnus  valetudinem  reducit,  morbus  aut  in  febrem  nervosam 
transit,  aut  oriuntur  mutationes  organicae  inprimis  in  hepate  et  pulmonibus. 
Nec  raro  accidit,  ut  proprio  morbi  charactere  deleto,  perfecta  elformetur 
mania,  id  quod  omnia  maiora  insanientium  nosocomia  satis  luculenter 
testantur.  Hic  ut  ars  fere  nihil  valeat,  mala  organica  vel  cerebri  vel 
hepatis  efficiunt. 

Prognosis .  Respicientes  observationes  magnis  in  nosocomiis  institutas, 
prognosin  in  universam  infaustam  statuere  debemus,  praesertim  cum  morbus 
facile  redeat,  atque  ita  formam  sthenicam  in  asthenicam  traducat.  Multum 
etiam  intcrest,  num  morbus  idiopathicus  sit,  an  symptomaticus,  utpote  qui 

inalus  minusve  periculum  indicat.  In  insania  potatorum  chronica  prognosis 
pessima  est,  quoniam  plerumque  ne  transeat  in  maniam  timendum  est,  vel  ne, 
fugato  morbo ,  insanabiles  morbi,  hepatis,  ventriculi,  lienis  aut  pulmonum 
remaneant.  In  universum  pro  signis  periculosis  habenda  sunt:  haemor¬ 
rhagiae,  vertigo,  epilepsia,  artuum  tremor  tam  vehemens,  ut  aegri  nec 
incedere  valeant,  neque  bibere,  nec  ex  arbitrio  membris  suis  uti;  lingua 
sordida,  sudor  gelidus,  pulsus  parvus,  frequens  et  filiformis,  subsultus 
tendinum,  deliria  anxia,  praesagium  propinquae  mortis,  timor  decidendi, 
diuturnae  vigiliae,  inquietus  vel  comatosus  somnus,  paralysis.  Haec  sym¬ 
ptomata  si  desunt,  bono  quietoque  somno  mox  sequente,  sperandum  est 
fore  ut  morbus  bonum  habeat  exitum. 

Diagnosis*  Yix  quisquam  insaniam  potatorum,  eamque  idiopathicam 
cum  alio  morbo  confundet ,  quum  deliriis  peculiaribus  et  hallucinationibus, 
agrypnia,  profuso  sudore,  artuum  tremore  et  reliquis  signis  satis  ab  aliis 
inorbis  destinguatur.  Saepissime  sine  dubio  commisceri  videtur  cmn  ence¬ 
phalitide  adultorum ,  cum  et  nonnulla  symptomata  in  utroque  morbo  con¬ 
gruant,  et  interdum  ad  ipsam  potatorum  insaniam  encephalitis  accedet. 
Pathognomonica  signa  inprimis  haec  sunt:  deliria  in  insania  potatorum 
magis  appropinquantia  maniae  deliriis,  in  encephalitide  magis  febris 
nervosae;  febris  in  illo  morbo  saepe  deficiens,  in  encephalitide  nunquam 
desideratur,  in  illo  observatur  sudor  copiosus,  saepe  etiam  gelidus,  hic 
cutis  sicca  est  atque  calida ;  ut  in  illo  lingua  liumida  reperitur  sitisque  exigua, 
ita  in  hac  sicca,  sitisque  magna.  In  encephalitide  iam  ab  initio  facies  rubet, 
in  insania  potatorum  hic  idem  status  per  diuturnam  agrypniam  sensim 
adducitur.  Id  etiam  respiciendum  est,  quod  illa,  crisibus  solitis  formatis, 
tarde  evanescit,  haec  celeriter  somno  facili  fugatur.  Igitur  sine  ullo  opere 
secerni  posse  potatorum  insaniam  a  febre  nervosa,  phrenitide,  mania,  ratione 
semper  causae  habita  signorumque  morbo  propriorum,  nemo  non  videt. 
Idem  valet  de  iis  deliriis,  quae  supra  adumbratis  haud  dissimilia,  interdum 

sub  fiucm  morborum  complurium  chronicorum ,  et  in  senectute  observantur, 
pariter  atque  in  iis ,  quae  scarlatinam  et  erysipelas  faciei  concomitantia*. 

Epicrisis.  De  natura  insaniae  potatorum,  num  sit  cerebri  inflammatio 
nec  ne,  non  omnes  medici  adhuc  consentiunt;  id  quod  inde  ducendum  mihi 
videtur,  quod  multi  medici  duas  illas  formas:  sthenicam  et  asthenicam  haud 
satis  distinguunt.  Morbus  si  characterem  asthenicum  habuerat,  sectione 
instituto,  venae  cerebri  dilatatae  reperiebantur,  sed  non  nimis  sanguine 
impletae,  arachnoidea  iusto  crassior  neque  pellucida,  granulis  lymphae 
plasticae  obtecta,  pia  mater  non  rubens,  plexus  choroidei  hydatidibus  ex 
parte  impleti.  In  forma  sthenica  omnia  vasa  sanguine  plena  inveniri  solent, 
et  venosa  et  capillaria ;  pia  mater  et  substantia  cerebri  saepissime  rubescens, 
sub  arachnoidea  incrassata  extravasatum  serosum ;  quod  idem  extravasatum 
etiam  in  ventriculis  et  in  basi  cranii  plerumque  adest.  In  universum  sta¬ 
tuendum  est,  insaniam  potatorum  esse  habendam  pro  mutatione  morbosa 
actionis  non  solum  cerebri,  sed  etiam  totius  nervorum  systematis,  quae  mu¬ 
tatio  agitationem  irritationemque  cerebri  omnium  que  nervorum  per  ipsum 
spirituosorum  abusum  continuum  provocatam  subsequatur.  Sunt  etiam  qui 
dicant,  sanguinem  ipsum  participem  esse  illius  mutationis  morbosae,  quippe 
qui  saepissime  particulis  adiposis  inquinatus  reperiatur.  Initio  illae  mu¬ 
tationes  dynamicae  sunt,  quare  nihil  morbosi  in  cerebro  detegitur,  postea 
vero,  causis  perdurantibus,  ipsa  materies  mutatur;  tum  illae  formationes, 
quas  supra  commemoravimus,  reperiuntur. 

Therapia .  Yaria  est  pro  varia  morbi  specie.  Omnino  tamen  hoc 
videndum  est  in  tractandis  eiusinodi  hominibus,  ne  vi  coerceantur,  neve 
nimis  iis  contradicatur,  quum  ideo  haud  raro  in  summum  periculum  vocen¬ 
tur.  Maxime  etiam  optandum  est,  ut  cognati  vel  amici,  quibus  non  parendum 
esse  aegri  putant,  removeantur,  curaque  alienis  tradatur;  nec  minus  quoque 
ut  domicilium  consuetum  cum  alio  loco,  maxime  cum  nosocomio,  mutetur. 
Quanti  sit  momenti,  aegrotis  concedere  sufficientem  ambulandi  libertatem, 

(sed  semper  praesente  custode)  rccentiorcs  observationes  satis  docuerunt. 
Hac  enim  libertate  aegrotis  occasio  vires  corporis  delassandi  et  ita  se  ad 
somnum  propensos  reddendi  praebetur.  Egomet  ipse  vidi  virum,  qui  uti¬ 
litatem  liuius  curandi  methodi  probavit,  et  cuius  historiam  enarrare  mihi 
liceat. 

R....  65  annos  natus,  in  nosocomium  ad  St.  Iacobum  translatus 
propter  fracturam  colli  ossis  femoris  dextri,  ibi  versatus  per  viginti  hebdo¬ 
mades,  optima  semper  frui  videbatur  valetudine,  cum  subito  hallucinatio¬ 
nibus  supra  commemorati  generis  afficeretur,  quibus  sequentibus  diebus 
tremor  artuum,  non  nimis  vehemens  se  adiunxerunt  (et  insomnia).  Tertio 
sequente  die,  usque  ad  quem  nihil  nisi  fomentationes  frigidae  ad  caput 
adhibitae  sunt,  morbus  usque  ad  stadium  acmes  pervenerat,  et  tam  per¬ 
spicue  speciem  insaniae  potatorum  prae  se  tulit,  ut  nemo  non  hanc  cogno¬ 
scere  posset.  Nunc  aegrotus  ipse  veniam  sub  divo  ambulandi  postulavit, 
quae  ei  ita  concessa  est,  ut  a  duobus  viris  ductus,  tunc,  ubi  requiescere 
vellet,  amplius  praeumbulare  cogeretur,  usque  tandem  prorsus  delassatus 
iam  in  eundo  a  somno  corriperetur.  Nunc  domum  reversus  et  ad  lectum 
transgressus,  post  diuturnum  et  facilem  somnum,  prorsus  sui  compos  resur¬ 
rexit.  Aliquo  tempore  post,  prorsus  sanatus,  dimissus  est. 

A.  Ther apia  insaniae  potatorum  sthenic ae* 

Hic  non  solum  irritatio  in  systemate  nervoso  lenienda  est  et  nimia 
cerebri  nervorum  que  actio  imminuenda,  verum  etiam  orgasmus  vasorum 
tollendus  est,  et  congestiones  sanguinis  a  capite  derivandae  sunt;  semper 
tamen  respici  debet,  summa  huius  morbi  inclinatio  ad  astheniam.  Remedia, 
quae  adhibere  solent,  haec  sunt: 

1)  An tiplt logi stic a .  Detractiones  sanguinis  universales ; 
magna  cum  cautione  in  usum  vocandae  sunt,  quod  facillime  collapsum  pro¬ 
vocant ;  detractiones  sanguinis  locales ;  multo  saepius  quam  univer- 


sales  postulantur,  quuin,  etiamsi  alius  morbus  una  adest,  plerumque  suffi¬ 
ciant;  —  laxantia ;  inprimis  ab  initio  bono  cum  effectu  porriguntur, 
minus  tamen  iuvant  exculto  iam  morbo,  ubi  facile  periculum  afferunt. 
Diarrhoea  enim  forte  provocata  vires  ne  nimis  consumantur,  verendum  est. 
Salia  temperantia ,  at  Ammonium  muriaticum  et  Nitrum ,  remediis 
supra  commemoratis  postponenda  sunt.  Tamen  aliquid  valere  videntur, 
quando  insania  potatorum  fugata,  status  febrilis  remanet,  vel  ubi  inflam¬ 
matio  cerebri,  aliorumve  organorum  simul  timenda  est. 

2)  Acida .  Prae  ceteris  acidum  sulphuricum  sub  forma  elixir. 
acid.  Halleri  adbibetur.  Id  quamquam  initio  multum  proficit,  ubi  simul 
magnus  vasorum  eretbismus  locum  habet,  tamen  non  videtur  sufficere 
morbo  plane  exculto.  Optime  autem  alia  remedia  adiuvat,  si  indicatio 
adest,  systematis  vasorum  tumultus  imminuendi.  Sublata  insania  potato¬ 
rum  saepe  quod  reliquum  febris  est,  delere  valet. 

3)  Remedia  nauseosa .  Ex  hocce  remediorum  genere  maxime 
tartarus  stibiatus  in  usum  vocatus  est,  quem  nonnulli  medici  eo  usque 
laudant,  ut  reliqua  omnia  remedia  omittenda  esse  arbitrentur.  Habet 
autem,  idonea  dosi  porrectus,  triplicem  vim :  ut  derivet,  leniat,  et  indirecte 
vim  antiphlogisticam  exerceat,  unde  igitur  non  solum  nimiam  et  nervorum 
et  vasorum  actionem  imminuat,  verum  etiam  antagonistice  sanguinem  a 
capite  detrahat.  Et  Barkiiausenius  quidem  suadet,  grana  quinque  in 
unciis  quinque  aquae  destillatae  solvere,  et  hinc  quavis  hora  vel  omni 
bihorio  cochlear  maius  aegro  porrigere.  Nisi  vomituritiones  oriuntur, 
postmodum  dosis  nonnullis  granis  augetur,  ita  ut,  si  periculum  in  mora 
est,  grana  quinque  adiiciantur.  Soranus  brevi  tempore  sequens,  si  prae¬ 
mature  interpellatur,  pulvis  Dovteri  adiiciendus  est.  Expergefactus 
aegrotus  per  aliquod  tempus  in  sumendo  eodem  remedio,  sed  minori  dosi, 
pergat  necesse  est,  ne  malum  forte  recrudescat.  —  Etiam  radix  Xpeca- 

cuanhae  commendatur,  formula  laudata  haec  est:  Ree.  Inf.  rad.  Ipecac* 
(ex  3ij  paratae)  §vij;  Cremor.  Tart.  §j;  Oxym.  squillit.  gij.  D. 

4)  Fomentationes  frigidae  ad  caput.  Omnes  medici  consentiunt, 
uhi  accessus  sanguinis  versus  caput  praevalet,  semper  optimo  cum  successu 
fomentationes  frigidas  adhiberi.  Fortiorem  vim  sine  dubio  infusiones 
frigidae  exercebunt.  Exemplum  hic  adiicere  mihi  liceat,  ut  appareat, 
fomentationes  frigidas  saepius  sufficere  ad  perficiendam  curationem. 

Franz.  H . ,  34  annos  natus,  faber  lignarius,  sexto  die  mensis 

lunii  1842  in  nosocomium  translatus  propter  fracturam  obliquam  ossis 
femoris  sinistri  et  contusionem  humeri  eiusdem  lateris.  Post  aliquot  dies, 
ferulis,  propter  tumorem  magnum  adhuc  perstantem,  nondum  adhibitis, 
tremor  artuum  et  inquietus  somnus  suspicionem  insaniae  potatorum  inci¬ 
pientis  admisit.  Aegrotus,  cum  interrogaretur,  retulit,  se  iam  bis;  in 
Graecia  cum  stipendia  meruisset  quinque  abhinc  annis,  et  in  Gallia  ante 
duos  annos,  post  abusum  vini  recentis  insania  potatorum  laborasse,  sed 
semper  sine  ullo  remedio  adhibito  sanitatem  recuperasse.  Sequenti  die 
morbus  completus  prorupit,  aegrotus  non  amplius  sui  compos,  femur 
fractum  tam  vehementer  movit,  ut  alligaretur.  Omnia  signa  congestionis 
ad  caput  aderant,  ita  ut  de  detrectionibus  sanguinis  sermo  esset.  Propter 
maximam  tamen  aegroti  inquietudinem  institui  non  potuerunt,  quapropter 
fomentationes  adbibitae  sunt,  et  quidem  tam  felici  successu,  ut  tertia  nocte 
facili  et  diuturno  somno  frueretur,  quo  facto  prorsus  sui  compos  experge¬ 
factus,  et  nullum  amplius  morbi  vestigium  animadversum  est.  —  Quod  ad 
diaetam  attinet,  aegrotis  nihil  permittatur,  nisi  potus  tenuis,  mucilaginosus, 
iusculum  aquaticum  et  aliquid  panis  candidi. 

B.  Therapia  insaniae  potatorum  asthenicae .  Ut  hacce  in  forma 
systema  vasorum  non  curandum ;  ita  excitatio  cerebri  et  nervorum  respicien¬ 
da  est,  quam  ob  causam,  quaecunque  supra  enumeravimus  remedia,  non  modo 
non  utilitatem,  sed  etiam  maximum  damnum  afferent.  Indicata  erunt  eins 

generis  remedia  ,  quae  quamquam  irritationem  systematis  nervorum  immi¬ 
nuunt,  ceterum  tamen  organismum  non  debilitant.  Ante  omnia  nominari 
debet:  1)  Opium ,  quod  quin  adhibeatur  niliil  impedit,  si  discesseris  a 
statu  gastrico  praevalente,  ubi  emetica,  vel  alia  antigastrica  praemittenda 
sunt.  Praescribitur  vulgo  granum  dimidium  quovis  bihorio,  quae  dosis ,  si 
opus  est,  ad  granum  usque  integrum  est  augenda.  Periculo  instante  etiam 
grana  duo  porriguntur,  sed  paucae  tantum  doses;  postea,  quatuor  fere 
dosibus  sumtis,  ut  antea  pergitur.  Somno  tandem  adducto,  aegrotus  non 
omnino  pro  sanato  declarari  et  dimitti  debet ,  sed  per  aliquod  tempus  parvis 
opii  dosibus  utatur  necesse  est.  Orientibus  apoplexiae  symptomatibus,  vel 
statu  soporoso,  vel  paralysi  palpebrae,  remedium  seponendum  est.  — 
2)  C amphora.  Remedium  obsoletum,  sed  tamen  laudandum,  quando 
morbus  una  cum  pneumonia  typliosa  apparet.  Irritatio  systematis  nervosi 
imminuitur,  et  secretiones  cutis  et  bronchiorum  ad  normam  reducuntur. 

a 

Similem  effectum  habet  3)  Ammonium  carbonicum  a  Felsenio  com¬ 
mendatum.  Eodem  cum  successu,  quo  camphora  adhibetur.  Est  autem  illi 
praeferendum,  quando  per  camphoram  systema  vasorum  nimis  irritatur, 
quin  adeo  secretiones  sanguineae  provocentur.  Utrumque  remedium  satis 
magna  dosi  porrigitur.  —  4)  Moschus .  Tunc  tantum  eius  usus  conce¬ 
ditur,  quando  ad  simplicem  morbum  convulsiones  sine  sanguinis  congestio¬ 
nibus  versus  caput  accedunt,  vel  quando  apoplexia  nervosa  imminet.  — 
5)  Flores  Amicae ,  Radice  Valerianae ,  Radice  Serpentariae. 
Adiuvantia  remedia  dicenda  sunt,  inprimis  coniuncta  cum  acidis.  Non 
adhibentur,  nisi  insania  potatorum  magis  febri  nervosae  accedat.  —  6)  Vi¬ 
num  adustum .  Ad  remedia  diaetetica  referendum  est,  nullo  modo  pro 
medicamento  primario  habendum.  —  Diaeta  magis  sit  nutriens  et  roborans, 
quam  in  priori  forma,  sed  tamen  cavendum,  ne  victus  difficilior  ad  conco¬ 
quendum  sumatur,  quod  a  digestionis  organis  maxime  invalidis  non  fertur. 

Praeterea  in  insania  potatorum  curanda  omnino  laudata  sunt  emetica , 

quae  tamen  nihil  vel  parum  valere,  observationes  ostenderunt.  Porro 
Hydrargyrum  muriaticum  mite ,  vel  merum,  vel  cum  opio  coniunctum. 
Negari  nequit,  huic  remedio  propter  ebriosorum  obstructiones  in  abdominis 
organis  locum  habentes,  aliquam  vim  tribuendam  esse*  Denique  tinctura 
digitalis  purpureae .  Miori  dosi  nullum  ostendit  effectum,  et  maiores 
doses,  guttulae  60  usque  70,  quae  commendantur,  propter  magnum 
periculum,  quod  vitae  afferre  possunt,  refutandae  sunt.  Rubefacientia 
et  Vesicmitia  curam  non  raro  adiuvabunt. 

In  insania  potatorum  symptomatica  semper  ratio  habenda  est  morbi 
primarii,  et  in  universum  haec  regula  statui  potest:  qui  praevalet  morbus, 
is  maxime  curandus.  Curatio  insaniae  potatorum  chronicae  multis  cum 
difficultatibus  coniuncta  est,  et  rarissime  solummodo,  ut  morbus  prorsus 
deleatur,  medico  continget;  utpote  quum  mutationes  organicae  morbosae 
iam  formatae  sint  in  partibus  ad  vitam  maxime  necessariis.  Inprimis  ca¬ 
vendum,  ne  unum  ideinque  remedium  semper  porrigatur,  sed  permutentur 
inter  se,  modo  Tartarus  stibiatus,  modo  Opium,  prout  status  aegroti  hoc 
illove  remedio  egere  videtur. 

